የሙስሊም ማህበረሰብ በዓሉን በፍቅር፣ በመተሳሰብና በተረጋጋ ሠላም ማክበር ይጠበቅባቸዋል-ፌዴራል ፖሊስ
አዲስ አበባ፤ ነሐሴ 1/2005 (ዋኢማ) – መላው ኢትዮጵያውያን የእስልምና እምነት ተከታዮች ነገ የሚከበረውን 1434ኛው የኢደል ፊጥር በዓልን በፍቅር፣ በመተሳሰብና በተረጋጋ ሠላም ማክበር እንደሚጠበቅባቸው የፌዴራል ፖሊስ ኮሚሸን አሳሰበ።የፌዴራልና የአዲስ አበባ ፖሊስ ኮሚሽንና የሁሉም የአገሪቷ ብሔራዊ ክልላዊ መንግሥታት ፖሊስ ኮሚሽኖች በዓሉ በሠላም እንዲጠናቀቅ አስፈላጊውን ቅድመ ዝግጅት ማድረጋቸውንም ኮሚሽኑ አስታውቋል። ኮሚሽኑ ዛሬ ለኢትዮጵያ ዜና አገልግሎት በሰጠው መግለጫ እንዳስታወቀው በኢትዮጵያ እስልምናን ጨምሮ ሁሉም እምነቶችና ኃይማኖቶች እኩል ሕገ-መንግሥታዊ ዕውቅና እና ጥበቃ አግኝተዋል። መላው የአገሪቱ ሙስሊሞች እንደ ሌሎች ኃይማኖቶች እምነት ተከታዮች በሕገ-መንግሥቱ የተረጋገጡላቸውን ኃይማኖታዊ መብቶችና ነፃነቶች በተግባር በማጣጣም ላይ እንደሚገኙ ኮሚሽኑ አመልክቷል፡፡ በመሆኑም የዘንድሮ የኢደል ፊጥር በዓልን /ረመዳን ፆም ፍቺን/ በዓል የዚሁ መንግሥታዊ የኃይማኖት ነፃነት እንቅስቃሴ አካል እንደሆነ ነው ኮሚሽኑ ያስታወቀው።የሁሉም ኃይማኖቶች ተከታዮችና ምዕመናን በሕገ-መንግሥቱ የተረጋገጡላቸውን ኃይማኖታዊ መብቶችና ነፃነቶች በተሟላ ሁኔታ ሥራ ላይ ለማዋልና ለማጣጣም የተረጋጋ ሠላም መኖር ወሳኝ ቅድመ ሁኔታ እንደሆነ ጠቁሟል። በዓሉ በሚከበሩበት ወቅት ምንም ዓይነት የፀጥታ ችግር እንዳይከሰት የፌዴራልና የአዲስ አበባ ፖሊስ ኮሚሽንና የሁሉም የአገሪቷ ብሔራዊ ክልላዊ መንግሥታት ፖሊስ ኮሚሽኖች የተጠናከረ የፀጥታ ማስከበር ቅድመ ዝግጅት ማጠናቀቃቸውን ኮሚሽኑ አስታውቋል።እንደ ኢዜአ ዘገባ  መላው የእምነቱ ተከታዮች የበዓሉ ተሳታፊዎችና ሌላው የኅብረተሰብ ክፍል በዓሉ በሚከበርበት ወቅትና ቦታም ሆነ ከዛ ውጪ የበዓሉን አከባበር ሥርዓት የሚያስተጓጉልና ሠላምን የሚያደፈርስ ማንኛውም እንቅስቃሴ ሲመለከት በየአካባቢው ለሚገኙ ፖሊስና ሌሎች የፀጥታ አካላት በመጠቆም አስፈላጊው ትብብር እንዲያደረግ ኮሚሽኑ ጥሪ አቅርቧል፡፡